Թրեյսի Ուլման

**Թրեյսի Ուլման** ()  բրիտանացի և ամերիկացի դերասանուհի է, կատակերգու, երգչուհի, պարուհի, սցենարիստ, պրոդյուսեր, ռեժիսոր և հեղինակ: Չնայած այն հանգամանքին, որ նրան հաճախ են անվանում կատակերգու, Ուլմանն իրեն համարում է բնութագրական դերասանուհի: Քննադատները բարձր են գնահատել կերպարների և ակցենտների միջև աննկատ ու սահուն անցումներ կատարելու նրա կարողությունը՝ շատերի կողմից ստանալով «կին Փիթեր Սելլերս» մականունը։

Ուլմանն իր կարիերան սկսել է որպես դրամատիկական թատրոնի դերասանուհի, ինչպես նաև հանդես է եկել բրիտանական «Մաքքենզի» (Mackenzie) հեռուստասերիալում՝ մարմնավորելով Լիզա Մաքքենզիին: Արքունական թատրոնում (Royal Court Theatre) բեմադրված «Չորսը միլիոնի մեջ» (Four in a Million) իմպրովիզացիոն ներկայացման մեջ իր մրցանակակիր կատարումից հետո, նա սկսեց ուժերը փորձել կատակերգության ժանրում: Նա նկարահանվել է բրիտանական հեռուստատեսային սկետչ-կատակերգություններում, ինչպիսիք են «Հարված ութսունականներին»-ը ( A Kick Up the Eighties) (Ռիք Մայալի և Միրիամ Մարգոլիսի հետ) և «Երեք տեսակի»-ը (Three of a Kind) (Լեննի Հենրիի և Դեյվիդ Քոփերֆիլդի հետ)։ Վերջինիս համար 1984 թվականին նա արժանացավ ԲԱՖՏԱ (Բրիտանական կինոյի և հեռուստատեսային արվեստի ակադեմիայի) մրցանակի։ Երգչուհու կարճատև կարիերայից հետո (որի ընթացքում նրա երեք երգերը հայտնվեցին լավագույն տասնյակում՝ top-ten), նա մարմնավորեց Քենդիս Վալենթայնին «Աղջիկները բարձունքում» (Girls on Top) հեռուստասերիալում՝ Դոն Ֆրենչի և Ջենիֆեր Սոնդերսի հետ միասին:

Ուլմանը Միացյալ Թագավորությունից տեղափոխվել է Ամերիկայի Միացյալ Նահանգներ։ Նա շարունակեց իր ուղին՝ 1987-ից 1990 թվականներին հանդես գալով սեփական հեռուստատեսային կատակերգական սերիալում՝ «Թրեյսի Ուլմանի շոու»-ում (The Tracey Ullman Show), որտեղ նաև տեղի ունեցավ '''«'''Սիմփսոններ'''»''' (The Simpsons) երկարամյա անիմացիոն մեդիաֆրանշիզի առաջին հայտնությունը։ Հետագայում նա հանդես եկավ որպես  HBO,հեռուստաալիքի մի շարք հաղորդումների պրոդյուսեր, այդ թվում՝ «Թրեյսին ստանձնում է...» (Tracey Takes On...) (1996–99) հաղորդման, որն արժանացավ բազմաթիվ մրցանակների։ Նա նաև նկարահանվել է մի քանի գեղարվեստական ֆիլմերում, ներառյալ «Առատություն» (Plenty, 1985) ֆիլմը, որի համար նա առաջադրվել է BAFTA մրցանակի՝ որպես «Երկրորդ պլանի լավագույն դերասանուհի»։

2016 թվականին նա վերադարձավ բրիտանական հեռուստատեսություն BBC-ի «Թրեյսի Ուլմանի շոու» (Tracey Ullman's Show) սկետչ-կատակերգությամբ, որը վերջին 30 տարվա ընթացքում նրա առաջին նախագիծն էր այդ հեռուստաընկերության համար։ Սա հանգեցրեց 2017 թվականին «Թրեյսին հայտնում է նորությունները» (Tracey Breaks the News) արդիական կատակերգական սերիալի ստեղծմանը:

2017 թվականին, ըստ հաղորդվող տեղեկությունների, Ուլմանը ճանաչվել է Մեծ Բրիտանիայի ամենահարուստ կատակերգուն և երկրորդ ամենահարուստ բրիտանացի դերասանուհին ՝ շուրջ 80 միլիոն ֆունտ ստերլինգ գնահատվող կարողությամբ։ Նա բազմաթիվ հեղինակավոր պարգևների դափնեկիր է, այդ թվում՝ տասներկու «Ամերիկյան կատակերգության մրցանակաբաշխություն» (American Comedy Awards), յոթ ««Փրայմթայմ Էմմի» մրցանակաբաշխություն» (Primetime Emmy Awards), երկու «Բրիտանական կինոակադեմիայի մրցանակաբաշխություն» (BAFTA), չորս «Արբանյակ» մրցանակաբաշխություն» (Satellite Awards), մեկ «Ոսկե գլոբուս» (Golden Globe) և մեկ «Կինոդերասանների գիլդիա» (Screen Actors Guild) մրցանակ:

## Վաղ կյանք
Թրեյսի Ուլմանը ծնվել է Բաքինգհեմշիրի (այժմ՝ Բերքշիր) Սլաու քաղաքում, երկու քույրերից կրտսերը, Նրա մայրը՝ Դորինը (օրիորդական ազգանունը՝ Սթիվենս, 1929–2015), ուներ բրիտանական և գնչուական ծագում, իսկ հայրը՝ Էնթոնի Ջոն Ուլմանը (1917–1966), լեհ կաթոլիկ էր։ Էնթոնին ծառայել է Լեհական բանակում և Երկրորդ համաշխարհային պատերազմի ժամանակ մասնակցել է Դյունկերկի ճակատամարտին։ Անգլիա տեղափոխվելուց և ամուսնանալուց հետո նա աշխատել է որպես փաստաբան, կահույքի վաճառող և տուրիստական գործակալ: Նա նաև միջնորդում էր ամուսնություններին և թարգմանություններ կատարում լեհ արտագաղթյալների համայնքի համար։

Երբ նա վեց տարեկան էր, Ուլմանի հայրը, ով ապաքինվում էր սրտի վիրահատությունից հետո, սրտի կաթվածից մահացավ հենց նրա աչքի առաջ։ Այնուհետև նա ստիպված էր տեղափոխվել Հարավարևմտյան Լոնդոնի Հաքբրիջ թաղամաս: Նրա մայրը դժվարությամբ էր ծայրը ծայրին հասցնում առանց հոր եկամտի։ Իր ընտանիքի տրամադրությունը բարձրացնելու նպատակով՝ Ուլմանը, քրոջ՝ Փեթիի հետ միասին, ամեն գիշեր ներկայացումներ էր պատրաստում և բեմադրում իրենց մոր ննջասենյակի պատուհանագոգին: Մոր երկրորդ ամուսնությունից հետո ընտանիքը տեղափոխվեց երկրի մի ծայրից մյուսը. Ուլմանը հաճախում էր բազմաթիվ պետական դպրոցներ, որտեղ գրում էր սցենարներ և հանդես գալիս դպրոցական ներկայացումներում։

Ի վերջո, նա գրավեց դպրոցի տնօրենի ուշադրությունը, ով խորհուրդ տվեց նրան հաճախել կատարողական թատերական դպրոց: Տասներկու տարեկան հասակում նա ստացավ լրիվ կրթաթոշակ՝ «Իտալիա Կոնտիի ակադեմիա (Italia Conti Academy)» թատերական արվեստի ակադեմիայում սովորելու համար։ Տասնվեց տարեկանում նա մասնակցեց պարային լսումների ՝ այն համոզմամբ, թե դիմում է Սքարբորո (Scarborough) քաղաքում ամառային թատերաշրջանի համար։ Այդ լսումների արդյունքում նա պայմանագիր կնքեց գերմանական բալետային մի խմբի հետ՝ Բեռլինում «Ժիժի» (Gigi) ներկայացման վերաբեմադրմանը մասնակցելու համար։ Անգլիա վերադառնալուն պես նա միացավ «Երկրորդ սերունդ (Second Generation)» պարային խմբին՝ հանդես գալով Լոնդոնում, Բլեքփուլում և Լիվերպուլում։ Նա սկսեց իր գործունեությունն ընդլայնել նաև երաժշտական թատրոնի (մյուզիքլի) ոլորտում և դերեր ստացավ Վեստ Էնդի (West End) բազմաթիվ ներկայացումներում, այդ թվում՝ «Բրիոլին» (Grease), «Էլվիս. Մյուզիքլ (Elvis The Musical)»  և «Ռոքի սարսափ շոուն (The Rocky Horror Show)»։

## Հեռուստատեսային կարիերա
### Վաղ տարիներ
Ուլմանն իր հեռուստատեսային կարիերան սկսել է 1980 թվականին՝ մարմնավորելով Լինդա Բելինգհեմի դստեր կերպարը «Mackenzie» (Մաքենզի) հեռուստասերիալում: «Ես իսկապես կարծում էի, թե հանճարեղ եմ, երբ BBC-ի համար բավականին լուրջ մի հեռուստասերիալում էի խաղում։ Ես մարմնավորում էի Սենթ Ջոնս Վուդից մի բարի աղջկա.  «Մամա՛, կարծում եմ՝ հղի եմ։ Չգիտեմ՝ ումից է»։ Հետո ես ինչ-որ բլրից ցած էի գլորվում կամ նման մի բան. «Է՜՜՜՜յ։ Օ՜, ոչ, ևս մեկ երեխա կորցրեցի»։ Թվում էր, թե միակ բանը, որ ես անում էի՝ կա՛մ վիժումներ ունենալն էր, կա՛մ յոգուրտ պատրաստելը»։

Ուլմանը հանդես եկավ Լես Բլեյրի «Չորսը միլիոնի մեջ» ավանգարդ ներկայացման մեջ, որն ակումբային արտիստների մասին իմպրովիզացիոն պիես էր և բեմադրվեց Լոնդոնի հանրահայտ «Արքունական թատրոն» թատրոնում։ Իր կատարման համար նա արժանացավ Լոնդոնի թատերական քննադատների միության (London Critics Circle Theatre Award) մրցանակին՝ որպես «Ամենախոստումնալից նոր դերասանուհի»։

1981 թվականին նա ընդգրկվեց BBC Շոտլանդիա-ի «Հարված ութսունականներին» սկետչ-կոմեդիայի ծրագրում, ինչն էլ իր հերթին հանգեցրեց նրան, որ նրան առաջարկեցին «Երեք տեսակի» սկետչ-շոուն, որտեղ նրա խաղընկերներն էին կատակերգուներ Լենի Հենրին և Դեյվիդ Քոփերֆիլդը: Ուլմանն ասել է. «Իմ առաջին արձագանքն այն էր, թե դուք երևի կատակում եք, քանի որ կատակերգության մեջ կանանց նկատմամբ վերաբերմունքն այնքան անհարգալից է։ Մեծ կրծքերով բարմենուհիները և նմանատիպ բոլոր կարծրատիպերն ինձ պարզապես մահու չափ ձանձրացնում են»։ Ի վերջո, պայմանավորվածություն ձեռք բերվեց այն վերապահմամբ, որ նա պետք է ունենա սցենարը հաստատելու իրավունք և կարողանա ինքնուրույն ընտրել իր զգեստները։ «Երեքի տեսակ» (Three of a Kind) հաղորդման պրեմիերան տեղի ունեցավ 1981 թվականի հուլիսին և հեռարձակվեց երեք եթերաշրջան՝ մինչև 1983 թվականը։ Հաղորդաշարի ընթացքում Ուլմանը  նաև երգում էր՝ կատարելով ժամանակաշրջանի հայտնի արտիստների զավեշտալի նմանակումներ, ինչպիսիք են «Տոյահը» (Toyah), «Բանանարաման» (Bananarama), «Ջենիֆեր Ուորնսը» (Jennifer Warnes) և «Դոլարը» (Dollar): «Երեքի տեսակ» (Three of a Kind) հաղորդումը 1983 թվականին սկիզբ դրեց նրա կարճատև, բայց հաջողակ երգչի կարիերային, ինչպես նաև օգնեց նրան 1984 թվականին նվաճել իր առաջին «ԲԱՖՏԱ»-ն (BAFTA)՝ «Լավագույն թեթև ժամանցային կատարում» (Best Light Entertainment Performance) անվանակարգում։ Այդ ժամանակ արդեն նա դարձել էր համընդհանուր ճանաչում ունեցող անձ, իսկ Բրիտանական լրատվամիջոցները  նրան անվանում էին «Մեր Թրեյսը» (Our Trace)։

1985 թվականին նա պայմանագիր ստորագրեց՝ նկարահանվելու «Այթիվի» (ITV) հեռուստաալիքի «Աղջիկները բարձունքում» (Girls on Top) իրավիճակային կատակերգությունում: Նա ընտրվել էր անբարոյական և շահամոլ «Քենդիս Վալենթայնի» (Candice Valentine) դերի համար: Հաղորդումը, որտեղ նա նկարահանվում էր «Դոն Ֆրենչի» (Dawn French), «Ռուբի Ուաքսի» (Ruby Wax) և «Ջենիֆեր Սոնդերսի» (Jennifer Saunders) հետ, շարունակվեց երկրորդ եթերաշրջանով առանց Ուլմանի, ով դուրս եկավ առաջին եթերաշրջանից հետո:

### Թրեյսի Ուլմանի շոուն
մինի|Ուլմանը 1987 թվականին
1985 թվականին Ուլմանին համոզեց նրա ամուսինը՝ բրիտանացի անկախ հեռուստապրոդյուսեր Ալան Մաքքեոունը (Allan McKeown), միանալ իրեն Լոս Անջելեսում (Los Angeles), որտեղ նա արդեն մասամբ հաստատվել էր։ Նա իր նպատակն էր դարձրել կինոյի և թատրոնի կարիերան՝ հավատալով, որ հեռուստատեսությունում իր համար քիչ հնարավորություններ կային։ Նրա բրիտանացի գործակալը պատրաստեց նրա աշխատանքների տեսաերիզների հավաքածուն և սկսեց այն տարածել Հոլիվուդում: Տեսաերիզը հայտնվեց Համաշխարհային հեռուստատեսության  կատակերգության գծով փոխնախագահ Քրեյգ Քելեմի (Craig Kellem) ձեռքում։ Անմիջապես պայմանագիր կնքվեց «Սի-Բի-Էս» (CBS) հեռուստաընկերության հետ: Ես սիրում եմ Նյու Յորքը հաղորդումը, որը պատմում էր Նյու Յորքում աշխատող «փոքր-ինչ տարօրինակ» բրիտանուհու մասին, գրվել էր '''«'''Շաբաթ երեկոյան ուղիղ եթերում'''»''' (Saturday Night Live) հաղորդման սցենարիստ Էն Բիթսի (Anne Beatts) կողմից։ Դժգոհ լինելով այն ուղղությունից, որով հեռուստացանցը ցանկանում էր տանել հաղորդումը, Ուլմանի գործակալը որոշեց կապ հաստատել պրոդյուսեր Ջեյմս Լ. Բրուքսի (James L. Brooks) հետ։ Բրուքսը գտնում էր, որ էսքիզային հաղորդումը (sketch show) լավագույնս կհամապատասխանի նրան. «Ինչո՞ւ ստեղծել մի բան, որտեղ Թրեյսին հեռուստատեսությամբ կխաղա միայն մեկ կերպար, երբ նրա տաղանդը բազմազանություն է պահանջում: Դուք չեք կարող դասակարգել Թրեյսիին, ուստի անմտություն է ստեղծել մի հաղորդում, որը կփորձի դա անել»։ Թրեյսի Ուլմանի շոուն (The Tracey Ullman Show) առաջին անգամ եթեր հեռարձակվեց 1987 թվականի ապրիլի 5-ին՝ «Ամուսնացածները... երեխաների հետ» (Married... with Children) հաղորդման հետ միասին։ Հաղորդումը նաև ստեղծեց «Սիմփսոնները» (The Simpsons)՝ որպես անիմացիոն կարճ հոլովակների կամ «բամպերների» (bumpers) շարք, որոնք հեռարձակվում էին գովազդային դադարներից առաջ և հետո: «Սիմփսոնների» (The Simpsons) կարճ հոլովակներն ի վերջո 1989 թվականին վերածվեցին առանձին կեսժամանոց հեռուստաշոուի։ Թրեյսի Ուլմանի շոուն (The Tracey Ullman Show) արժանացավ տասը «Փրայմթայմ Էմմի» (Primetime Emmy Awards) մրցանակի, որոնցից երեքը նվաճեց Ուլմանը՝ ներառյալ մեկը 1990 թվականին՝ Ականավոր անհատական կատարում էստրադային կամ երաժշտական ծրագրում (Outstanding Individual Performance in a Variety or Music Program) անվանակարգում։ Հաղորդումը Ֆոքս հեռուստացանցի առաջին լավագույն ժամանակի (primetime) շոուն էր, որն արժանացավ «Էմմի» (Emmy) մրցանակի։ Հաղորդումն ավարտվեց 1990 թվականին՝ չորս եթերաշրջան տևելուց հետո։

### HBO
աջից|մինի|Ուլմանը գրքի ստորագրահավաքի ժամանակ, 1998 թվական
1991 թվականին Ուլմանի ամուսինը հաջողությամբ շահեց Հարավային Անգլիայի (South of England) հեռուստատեսային արտոնագիրը (franchise): Հեռուստատեսային հաղորդումների համաձայնեցված ցանկը ներառում էր նաև Թրեյսի Ուլմանի հատուկ թողարկումը։ Ի տարբերություն Ֆոքս հեռուստացանցի շոուի, այս հաղորդումն ամբողջությամբ նկարահանվելու էր բնական պայմաններում: Թրեյսի Ուլման. Դասակարգային պայքար (Tracey Ullman: A Class Act) նախագիծը, որը բրիտանական դասակարգային համակարգի նմանակումն էր, առաջին անգամ եթեր հեռարձակվեց 1993 թվականի հունվարի 9-ին՝ Այթիվի (ITV) հեռուստաալիքով։ Սա հանգեցրեց նրան, որ ամերիկյան **«**Էյչ-Բի-Օ» (HBO) հեռուստացանցը հետաքրքրվեց իրենց համար հատուկ թողարկում պատրաստելու գաղափարով՝ պայմանով, որ Ուլմանը կընտրի ավելի ամերիկյան թեմա: Նա ընտրեց Նյու Յորքը (New York City)։ «Թրեյսի Ուլմանը Նյու Յորքում» (Tracey Ullman Takes on New York) հաղորդման պրեմիերան տեղի ունեցավ 1993 թվականի հոկտեմբերի 9-ին: Ծրագիրը հետագայում արժանացավ երկու Էմմի (Emmy Awards) մրցանակի, մեկ Քեյբլ Էյս (CableAce Award) մրցանակի, մեկ Ամերիկյան կատակերգության մրցանակի (American Comedy Award) և **«**Ամերիկայի սցենարիստների գիլդիայի (Writers Guild of America Award) մրցանակի: Այս հաջողությունը 1996 թվականին հիմք դարձավ Էյչ-Բի-Օ (HBO) հեռուստացանցի **«**Թրեյսին ստանձնում է...» (Tracey Takes On...) էսքիզային կատակերգական հաղորդաշարի ստեղծման համար։

Ուլմանը վերադարձավ Էյչ-Բի-Օ (HBO) 2003 թվականին՝ «Թրեյսի Ուլմանը թրեյլերների պատմություններում» (Tracey Ullman in the Trailer Tales) հեռուստատեսային հատուկ թողարկումով, որի ռեժիսորը նույնպես ինքն էր։ Նա կրկին վերադարձավ Էյչ-Բի-Օ (HBO) 2005 թվականին՝ իր Թրեյսի Ուլման. Կենդանի կատարում և անկեղծացում (Tracey Ullman: Live and Exposed) մեկ դերասանի թատերական ներկայացմամբ։

### Մանուշակագույն կիսաշրջազգեստ և Թթվածին
2001 թվականին Ուլմանը դադար վերցրեց իր բազմակերպարային աշխատանքից և Թթվածին (Oxygen Network) հեռուստացանցի համար ստեղծեց նորաձևությանը նվիրված թոք-շոու՝ «Թրեյսի Ուլման. Վառ արտահայտված ներքնազգեստի գծեր» (Tracey Ullman's Visible Panty Lines): Այս հաղորդաշարը սկիզբ էր առել նրա «Մանուշակագույն կիսաշրջազգեստ» (Purple Skirt) հագուստի առցանց խանութից: Հյուրերի թվում էին Արիանա Հաֆինգթոնը (Arianna Huffington) և Շարլիզ Թերոնը (Charlize Theron)։ Հաղորդումը հեռարձակվեց երկու եթերաշրջան և ավարտվեց 2002 թվականին։

### Շոութայմ
Ամերիկայի Միացյալ Նահանգների քաղաքացիություն ստանալուց հետո՝ 2007 թվականի ապրիլին հայտարարվեց, որ Ուլմանը Էյչ-Բի-Օ-ից (HBO) տեղափոխվում է «Շոութայմ» (Showtime)՝ նախորդ հեռուստացանցում տասնչորս տարի աշխատելուց հետո։ «Թրեյսի Ուլմանի Ամերիկայի վիճակը» (Tracey Ullman's State of the Union) նոր էսքիզային կատակերգական հաղորդաշարի պրեմիերան տեղի ունեցավ 2008 թվականի մարտի 30-ին։ Հաղորդաշարը հեռարձակվեց երեք եթերաշրջան և ավարտվեց 2010 թվականին:

### Վերադարձ բրիտանական հեռուստատեսություն
Ավելի քան 30 տարվա բացակայությունից հետո՝ 2016 թվականին, Ուլմանը վերադարձավ Բի-Բի-Սի (BBC) իր **«**Թրեյսի Ուլմանի շոուն**»** (Tracey Ullman's Show) էսքիզային կատակերգական հաղորդաշարով։ Այն Ամերիկայի Միացյալ Նահանգներում հեռարձակվեց Էյչ-Բի-Օ (HBO) հեռուստացանցով։ 2017 թվականին հաղորդումն արժանացավ ԲԱՖՏԱ (BAFTA) մրցանակի անվանակարգի՝ «Լավագույն դիմահարդարում և վարսահարդարում»  կատեգորիայում, ինչպես նաև իր առաջին Փրայմթայմ Էմմի  անվանակարգին՝ «Լավագույն էսքիզային հաղորդաշար» (Outstanding Variety Sketch Series) անվանակարգում։ 2018 թվականին հաղորդումն արժանացավ ևս երկու Փրայմթայմ Էմմի (Primetime Emmy Award) անվանակարգերի՝ «Լավագույն էսքիզային հաղորդաշար» (Outstanding Variety Sketch Series) և «Լավագույն զգեստներ ժամանցային, վավերագրական կամ ռեալիթի ծրագրի համար» (Outstanding Costumes for a Variety, Nonfiction, or Reality Programming) կատեգորիաներում։ Հաղորդումն ի վերջո հանգեցրեց 2017 թվականին «Թրեյսին հայտնում է լուրերը» (Tracey Breaks the News) արդիական կատակերգական ծրագրի ստեղծմանը։

### Այլ նշանակալի աշխատանքներ
1995 թվականին նա դարձավ «Փոքրիկ Լուլու» (Little Lulu) մուլտհերոսի առաջին ժամանակակից հնչյունավորողը։ 1999 թվականին նա ստացավ պարբերական դեր Էլի Մաքբիլ (Ally McBeal) սերիալում՝ մարմնավորելով մի ոչ ավանդական հոգեթերապևտի: Նրա կատարումն արժանացավ «Փրայմթայմ Էմմի» (Primetime Emmy Award) մրցանակի, որը նրա յոթերորդն էր, և «Ամերիկյան կատակերգության մրցանակի» (American Comedy Award), որն արդեն նրա տասնմեկերորդն էր։ 2005 թվականին նա խաղացել է Քերոլ Բերնեթի հետ միասին «Մի անգամ ներքնակի վրա» (Once Upon a Mattress) մյուզիքլի հեռուստատեսային էկրանավորման մեջ։ Նա մարմնավորել է արքայադուստր Վինիֆրեդին՝ մի դեր, որը ժամանակին հայտնի էր դարձրել հենց Բերնեթը Բրոդվեյում։ Այս անգամ Բերնեթը ստանձնել էր տիրական թագուհի Ագրավեյնի դերը։

2014 թվականի մարտին Ուլմանը հանդես եկավ Ջենևիև Շերբատսկիի՝ Ռոբին Շերբատսկիի մոր դերում «Ինչպես հանդիպեցի քո մայրիկին» (How I Met Your Mother) սերիալում։ 2017 թվականի փետրվարի 15-ին հայտարարվեց, որ նա նկարահանվելու է «Սթարզ» (Starz) - «Բի-Բի-Սի» (BBC) հեռուստաընկերությունների համատեղ արտադրության «Հովարդս Էնդ» (Howards End) մինի-սերիալում՝ մարմնավորելով մորաքույր Ջուլի Մանդին։

2017 թվականի մայիսի 14-ին հայտարարվեց, որ Ուլմանը մարմնավորելու է Բեթի Ֆրիդանին «Էֆ-Էքս» (FX) հեռուստացանցի «Տիկին Ամերիկա» (Mrs. America) մինի-սերիալում։ Ինը էպիզոդից բաղկացած հաղորդաշարի պրեմիերան տեղի ունեցավ 2020 թվականի ապրիլի 15-ին «Հուլու» (Hulu) հարթակում և արժանացավ դրական քննադատությունների։ Այս դերակատարման համար նա առաջադրվեց «Փրայմթայմ Էմմի» (Primetime Emmy) մրցանակի՝ «Մինի-սերիալի կամ ֆիլմի լավագույն երկրորդ պլանի դերասանուհի» (Outstanding Supporting Actress in a Limited Series or Movie) անվանակարգում։

Ուլմանը մարմնավորել է քաղաքային խորհրդի անդամ Իրմա Կոստրոսկիին «Սանձիր խանդավառությունդ» (*Curb Your Enthusiasm*) հաղորդաշարի տասնմեկերորդ և տասներկուերորդ եթերաշրջաններում:

## Երաժշտական կարիերա
«Սթիֆ Ռեքորդս» (Stiff Records) ձայնագրման ստուդիայի  ղեկավարի կնոջ հետ պատահական հանդիպումը հանգեցրեց նրան, որ 1983 թվականին Ուլմանը ձայնագրման պայմանագիր ստացավ: Ձայնագրման ստուդիայի  սեփականատեր Դեյվ Ռոբինսոնին տպավորել էին Ուլմանի երաժշտական պարոդիաները, որոնք նա անում էր հեռուստատեսությամբ՝ «Երեքն էլ նույն տեսակի» (Three of a Kind) հաղորդման շրջանակներում, և նա պայմանագիր կնքեց դերասանուհու հետ։ Ուլմանը պատմում է. «Մի օր վարսավիրանոցում էի, երբ Դեյվ Ռոբինսոնի կինը՝ Ռոզմարին, կռացավ ինձ վրա ու ասաց. «Չե՞ս ուզում ձայնասկավառակ ձայնագրել»... Ես էլ ասացի. «Այո՛, ուզում եմ ձայնասկավառակ ձայնագրել»: Ես պատրաստ էի ամեն ինչ փորձել»։

18 ամսվա ընթացքում Ուլմանը գրանցեց հինգ հիթ, որոնք ընդգրկվեցին Միացյալ Թագավորության երաժշտական հիթ-շքերթի (UK Singles Chart) լավագույն 30-յակի (Top 30) մեջ։ Նրա առաջին երկու երաժշտությունը («Breakaway» և «They Don't Know»), ինչպես նաև դեբյուտային ալբոմը, Բրիտանական ձայնագրման արդյունաբերության միության (BPI) կողմից արժանացան «Արծաթե» հավաստագրի: Ուլմանի երգերը 1960-ականների և 1970-ականների փոփ երաժշտության չափազանցված վերհուշեր էին՝ համեմված 1980-ականների ոճով. ինչպես «Մելոդի Մեյքեր» (Melody Maker) ամսագիրն է բնորոշել՝ «ինչ-որ տեղ Մինի Մաուսի և The Supremes-ի միջև»։

Նրա 1983 թվականի առաջին ալբոմը՝ «Դու կոտրեցիր իմ սիրտը 17 տեղից», Միացյալ Թագավորության լավագույն 20-յակի (Top 20) հիթ էր և ներառում էր երեք երգ, որոնք ընդգրկվեցին Մեծ Բրիտանիայի լավագույն տասնյակում (Top 10): Նրա առաջին հիթային երգը՝ «Ազատվել կապանքներից (Breakaway)-ը, Մեծ Բրիտանիայում հասավ 4-րդ հորիզոնականին։ Սրան հաջորդեց Քիրստի Մաքքոլի «Նրանք չգիտեն» երգի վերակատարումը, որը դարձավ միջազգային հիթ և Միացյալ Թագավորությունում զբաղեցրեց 2-րդ հորիզոնականը իսկ Միացյալ Նահանգներում զբաղեցրեց 8-րդ հորիզոնականը։ «Նրանք չգիտեն» երգի տեսահոլովակում էպիզոդիկ դերով (cameo) հանդես է եկել Փոլ Մաքքարթնին *(այդ ժամանակ Ուլմանը նկարահանվում էր Մաքքարթնիի* «Բարևներ Բրոդ սթրիթին» *(Give My Regards to Broad Street) ֆիլմում՝ կատարելով փոքր դեր)*։ Ալբոմի երրորդ սինգլը՝ Դորիս Դեյի «Մի կողմ քաշվիր, թանկագինս (Move Over Darling)» երգի վերակատարումը, Միացյալ Թագավորությունում զբաղեցրեց 8-րդ հորիզոնականը։

1984 թվականին Ուլմանը թողարկեց իր երկրորդ և վերջին ստուդիական ալբոմը՝ «Դու ինձ բացահայտեցիր (You Caught Me Out)»։ Այն ներառում էր «Խենթություն» խմբի «Իմ աղջիկ» երգի նրա տարբերակը, որը նա փոխել էր «Իմ տղան»-ի։ Երգը հիթ-շքերթներում զբաղեցրեց 23-րդ հորիզոնականը։ Դրան ուղեկցող տեսահոլովակում էպիզոդիկ դերով հանդես է եկել բրիտանացի լեյբորիստ քաղաքական գործիչ Նիլ Քինոքը, ով այդ ժամանակ ընդդիմության առաջնորդն էր։ Նրա վերջին՝ լավագույն 30-յակում ընդգրկված հիթը՝ «Արևային ակնոցներ (Sunglasses)»-ը (1984 թ.), Միացյալ Թագավորությունում բարձրացավ մինչև 18-րդ հորիզոնական: Երգի տեսահոլովակում նկարահանվել է կատակերգու Էդրիան Էդմոնդսոնը։ Այդ ժամանակահատվածում նա նաև հանդես է եկել որպես հյուր-վիջեյ (VJ) ամերիկյան MTV հեռուստաալիքով։

## Կինոկարիերա
Հեռուստատեսային աշխատանքին զուգահեռ, Ուլմանն իր կարիերայի ընթացքում նկարահանվել է բազմաթիվ ֆիլմերում։ Նրա առաջին դերը մեծ էկրանին եղել է Փոլ Մաքքարթնիի «Բարևներ Բրոդ սթրիթին» (*Give My Regards to Broad Street*, 1984 թ.) ֆիլմում նկարահանված փոքրիկ դրվագը։ Սրան հաջորդեց երկրորդ պլանի մի դեր «Առատություն» (*Plenty*, 1985 թ.) դրամայում, որտեղ գլխավոր դերում հանդես էր գալիս Մերիլ Սթրիփը։ Նրա դեբյուտը մեծ էկրանին գլխավոր դերում տեղի ունեցավ «Սիրում եմ քեզ մինչև մահ» (*I Love You to Death*, 1990 թ.) ֆիլմում, որտեղ նա խաղում էր Քևին Քլայնի, Ռիվեր Ֆենիքսի և Ջոան Փլաուրայթի կողքին: Նա հանդես է եկել գլխավոր և երկրորդ պլանի դերերով այնպիսի ֆիլմերում, ինչպիսին է «Ռոբին Հուդ. Տրիկոներով տղամարդիկ» (*Robin Hood: Men in Tights*, 1993 թ.)։ Նա նկարահանվել է նաև Նենսի Սավոկայի «Տնային սրբերը» (*Household Saints*, 1993 թ.), «Փամփուշտներ Բրոդվեյի վրա» (*Bullets Over Broadway*, 1994 թ.) «Փոքրիկ խարդախները» (Small Time Crooks, 2000 թ.), «Խուճապ» (Panic, 2000 թ.) և «Կեղտոտ ամոթ» (*A Dirty Shame*, 2004 թ.) ֆիլմերում։ 2001 թվականին «Փոքրիկ խարդախները» (Small Time Crooks) ֆիլմում իր կատարած աշխատանքի համար նա առաջադրվել է «Ոսկե գլոբուս» մրցանակի՝ «Լավագույն դերասանուհի (երաժշտական կամ կատակերգական գեղարվեստական ֆիլմ)» անվանակարգում։ Նա մարմնավորել է Ջեքի մորը բրոդվեյյան «Դեպի անտառները» (*Into the Woods*, 2014 թ.) մյուզիքլի էկրանավորման մեջ և նկարահանվել է «Ավարտական երեկո» (*The Prom*, 2020 թ.) երաժշտական ֆիլմում։ Նա նկարահանվել է Թիմ Միլանտսի «Սթիվ» (*Steve*, 2025 թ.) դրամայում, որը հիմնված է Մաքս Փորթերի «Ամաչկոտը» (*Shy*) վիպակի վրա։

Նրա ձայնային աշխատանքները կինոյում ներառում են Թիմ Բարթոնի «Հարսնացուի դիակը» (Corpse Bride), ինչպես նաև «Դեսպերոյի արկածները» (*The Tale of Despereaux*) և «Առաջ» (*Onward*) անիմացիոն ֆիլմերը։

## Թատրոն
Ուլմանն ունի թատերական հարուստ գործունեություն, որը սկիզբ է առնում դեռևս 1970-ական թվականներից: 1980 թվականին նա հանդես է եկել Վիկտորյա Վուդի «Տաղանդ» (Talent) ներկայացման մեջ, որը բեմադրվել էր Լիվերպուլի «Էվրիմեն» (*Everyman*) թատրոնում։ 1982 թվականին նա մարմնավորել է Քեյթ Հարդքասլին «Նա խոնարհվում է, որպեսզի հաղթի» (*She Stoops to Conquer*) ներկայացման մեջ։ 1983 թվականին նա մասնակցեց Էնդրյու Լլոյդ Վեբերի «Աստղային էքսպրես» (*Starlight Express*) մյուզիքլի նախնական փորձերին ՝ կատարելով Փերլի դերը, ինչպես նաև հանդես եկավ Սնու Ուիլսոնի «Խոտակեր այրին» (*The Grass Widow*) ներկայացման մեջ Ռոյալ Քորթ թատրոնում՝ խաղալով Ալան Ռիքմանի հետ։

1990 թվականին նա հանդես եկավ դերասան Մորգան Ֆրիմանի հետ՝ մարմնավորելով Քեյթին «Շեքսպիրը պուրակում» (*Shakespeare in the Park*) ծրագրի շրջանակներում բեմադրված «Անսանձ կնոջ սանձահարումը» ներկայացման մեջ։ Ջո Փապի այս բեմադրության գործողությունները տեղի էին ունենում Վայրի Արևմուտքում։ 1991 թվականին նա հանդես եկավ Բրոդվեյում՝ Ջեյ Փրեսոն Ալենի «Մեծ սեր» (*The Big Love*) մոնոներկայացման մեջ, որը հիմնված էր համանուն գրքի վրա։ Թե՛ «Անսանձ կնոջ սանձահարումը», և թե՛ «Մեծ սեր» ներկայացումները նրան բերեցին «Թատերական աշխարհ» (Theatre World Awards) հեղինակավոր մրցանակներ։

2011 թվականին նա վերադարձավ բրիտանական թատերաբեմ՝ հանդես գալով Սթիվեն Պոլյակոֆի «Իմ քաղաքը» (*My City*) դրամայում։ Այս դերակատարման համար նա առաջադրվել է «Իվնինգ Ստանդարտ» թատերական մրցանակաբաշխության (Evening Standard Theatre Awards)՝ «Լավագույն դերասանուհի» անվանակարգում։ 2012 թվականին նա միացավ Էրիկ Այդլի «Ի՞նչ կասեք Դիկի մասին» (*What About Dick?*) ներկայացման դերասանական կազմին, որը նկարագրվում էր որպես 1940-ականների ոճի ստենդափ-իմպրովիզացիոն երաժշտական կատակերգական ռադիոներկայացում՝ ստանձնելով երեք տարբեր դերեր: Շոուն ներկայացվեց ապրիլ ամսին՝ չորս երեկոյի ընթացքում, Լոս Անջելեսի «Օրֆեում» (*Orpheum*) թատրոնում: Նա նախկինում՝ դեռևս 2007 թվականին, արդեն կատարել էր այս ստեղծագործությունը Այդլի համար նախատեսված փորձնական ցուցադրության ժամանակ։ Դերասանական կազմում ներառված էին Էրիկ Այդլը, Էդի Իզարդը, Բիլի Քոնոլին, Ռասել Բրենդը, Թիմ Քարին, Ջեյն Լիվզը, Ջիմ Պիդոկը և Սոֆի Ուինքլմանը։ 2014 թվականի հոկտեմբերի 6-ին պաշտոնապես հայտարարվեց, որ նա հանդես կգա գլխավոր դերում «Ֆուրգոնը երաժիշտների հետ» (*The Band Wagon*) մյուզիքլի սահմանափակ ժամանակահատվածով ներկայացումներում։

## Անձնական կյանք
Ուլմանն ամուսնացել է պրոդյուսեր Ալան Մաքքեոունի հետ 1983 թվականին։ Զույգն ունի երկու երեխա։ 2013 թվականի դեկտեմբերի 24-ին Մաքքեոունը մահացավ տանը՝ շագանակագեղձի քաղցկեղից։

Ուլմանի մայրը մահացել է 2015 թվականի մարտի 23-ին՝ իր բնակարանում բռնկված հրդեհի հետևանքով։ Հետաքննությունը մահը որակեց որպես դժբախտ պատահար։ Նա 85 տարեկան էր։

2018 թվականի սեպտեմբերին Ուլմանը հայտնեց, որ իր դուստրը հղի է, և ինքը շուտով տատիկ է դառնալու։

Ուլմանն Ամերիկայի քաղաքացիություն է ստացել 2006 թվականի դեկտեմբերին։ Նա ունի երկքաղաքացիություն Միացյալ Թագավորությունում և Ամերիկայի Միացյալ Նահանգներում։ 2006 թվականին նա գլխավորեց «Ամենահարուստ բրիտանացի կատակերգուների» ցուցակը՝ ունենալով շուրջ 75 միլիոն ֆունտ ստերլինգ գնահատվող կարողություն։ 2017 թվականին «Սանդեյ Թայմս» (The Sunday Times)-ը նրա կարողությունը գնահատեց 80 միլիոն ֆունտ ստերլինգ։

Լինելով գործելու մեծ սիրահար՝ նա 2006 թվականին դարձել է «Գործենք երկուսով. նախշեր և պատմություններ լուրջ գործելու զվարճանքի համար» (Knit 2 Together: Patterns and Stories for Serious Knitting Fun) գրքի համահեղինակ։

## Գրականություն
* 
* 

## Ծանոթագրություններ


Կատեգորիա:«Էմմի» մրցանակի դափնեկիրներ
Կատեգորիա:Ամերիկացի կինոդերասաններ
Կատեգորիա:Ամերիկացի հեռուստատեսային դերասաններ
Կատեգորիա:Անգլիացի երգչուհիներ
Կատեգորիա:Անգլիացի կինոդերասաններ
Կատեգորիա:Անգլիացի կինոդերասանուհիներ
Կատեգորիա:Անգլիացի հեռուստատեսային դերասանուհիներ